KOMISIJOS SPRENDIMAS
2009 m. spalio 12 d.
iš dalies keičiantis Sprendimą 2006/1013/EB, suteikiantį Vokietijai jos prašomą leidžiančią nukrypti nuostatą pagal Tarybos direktyvą 91/676/EEB dėl vandenų apsaugos nuo taršos nitratais iš žemės ūkio šaltinių
(pranešta dokumentu Nr. C(2009) 7703)
(Tekstas autentiškas tik vokiečių kalba)
(2009/753/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. gruodžio 12 d. Tarybos direktyvą 91/676/EEB dėl vandenų apsaugos nuo taršos nitratais iš žemės ūkio šaltinių (1), ypač į jos III priedo 2 punkto trečią pastraipą,
kadangi:
(1)
Jei valstybė narė vienam hektarui numato per metus panaudoti kitokį mėšlo kiekį nei nurodyta Direktyvos 91/676/EEB III priedo 2 punkto antros pastraipos pirmame sakinyje ir a punkte, šis kiekis turi būti nustatytas toks, kad netrukdytų siekti tos Direktyvos 1 straipsnyje nurodytų tikslų ir būtų pagrįstas objektyviais kriterijais, pavyzdžiui, šiuo atveju - ilgu pasėlių vegetaciniu laikotarpiu ir didelį azoto kiekį įsisavinančiais pasėliais.
(2)
2006 m. gruodžio 22 d. Komisija priėmė Sprendimą 2006/1013/EB (2), kuriuo leido, vykdant 2006-2009 m. Vokietijos veiksmų programą, tam tikrų ūkių intensyvaus naudojimo pievų laukuose naudoti 230 kg azoto turinčio gyvulių mėšlo vienam hektarui per metus. Tačiau šių ūkių pasėliuose gyvulių mėšle esančio azoto negali būti naudojama daugiau kaip 170 kg azoto vienam hektarui per metus.
(3)
2009 m. vasario 20 d. Vokietija paprašė pratęsti nukrypti leidžiančios nuostatos taikymą.
(4)
Remiantis 2007-2008 m. pateiktomis paraiškomis apskaičiuota, kad nukrypti leidžiančią nuostatą taikyti prašys apytiksliai 700 ūkių, o tai atitinka 16 000 ha žemės Žemutinės Saksonijos, Šiaurės Reino-Vestfalijos, Badeno-Viurtembergo ir Bavarijos regionuose.
(5)
Gali būti laikoma, kad Vokietijos teisės aktai, kuriais Direktyva 91/676/EEB perkelta į nacionalinę teisę, atitinka Direktyvą 91/676/EEB, o jų nuostatos taip pat taikomos nukrypti leidžiančiai nuostatai.
(6)
Pagal Direktyvos 91/676/EEB 3 straipsnio 5 dalį Vokietija veiksmų programą vykdo visoje savo teritorijoje. 2010-2013 m. veiksmų programa yra 2006 m. sausio 10 d. Potvarkio dėl trąšų su paskutiniais pakeitimais, padarytais 2009 m. vasario 6 d., dalis.
(7)
Remiantis vandens kokybės duomenimis, kuriuos Vokietija pateikė su ketvirtąją Nitratų direktyvos 2004-2007 m. įgyvendinimo ataskaita, palyginti su 1991-1994 m. laikotarpiu, 85 % stebėjimo stočių išmatuota mažesnė nitratų koncentracija paviršiniame vandenyje, o 10 % stebėjimo stočių nitratų koncentracija nepasikeitė. Specialiai žemės ūkio kilmės nitratams stebėti sukurto tinklo duomenimis apie gruntinius vandenis, palyginti su 1991-1994 m. laikotarpiu, koncentracija sumažėjo 55 % stebėjimo stočių ir nepasikeitė 19 % stebėjimo stočių. Išnagrinėjus tų rajonų, kuriuose taikoma nukrypti leidžianti nuostata, duomenis, nustatyta, kad nitratų koncentracija gerokai nepadidėjo.
(8)
Iki 2007 m. vidutinis 1991-1994 m. laikotarpio azoto perteklius sumažėjo nuo 120 kg N/ha iki 94 kg N/ha. Per tą patį laikotarpį naudojamo mėšlo azoto sumažėjo nuo 88 kg N/ha iki 76 kg N/ha.
(9)
Vokietijos pateiktų patvirtinamųjų dokumentų duomenimis, siūlomas intensyvaus naudojimo pievų laukams skirtas 230 kg azoto turintis gyvulių mėšlo kiekis vienam hektarui per metus yra pagrįstas objektyviais kriterijais - ilgu vegetaciniu periodu ir pasėliais, kurie įsisavina didelį azoto kiekį.
(10)
Išnagrinėjusi prašymą ir atsižvelgusi į patirtį, įgytą taikant Sprendime 2006/1013/EB numatytą nukrypti leidžiančią nuostatą, Komisija mano, kad pratęsus nukrypti leidžiančios nuostatos taikymą nebus trukdoma siekti Direktyvos 91/676/EEB tikslų, jei bus laikomasi tokių pačių griežtų sąlygų, kokios nustatytos Sprendimu 2006/1013/EB.
(11)
Sprendimas 2006/1013/EB netenka galios 2009 m. gruodžio 31 d. Siekiant užtikrinti, kad atitinkamiems ūkininkams būtų naudinga taikyti šią nukrypti leidžiančią nuostatą, jo galiojimą reikia pratęsti.
(12)
Šiame sprendime numatytos priemonės atitinka Direktyvos 91/676/EEB 9 straipsniu įkurto Nitratų komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2006/1013/EB 11 straipsnis pakeičiamas taip:
„11 straipsnis
Taikymas
Šis sprendimas, vykdant Vokietijos veiksmų programą (2006 m. sausio 10 d. Potvarkis dėl trąšų), taikomas iki 2013 m. gruodžio 31 d.“
2 straipsnis
Šis sprendimas skirtas Vokietijos Federacinei Respublikai.
Priimta Briuselyje, 2009 m. spalio 12 d.